ዘመናዊ የታክስ አስተዳደር ሥርዓት አጠቃቀም በሚፈለገው ደረጃ አለማደጉን የክልሉ ገቢዎች ቢሮ አስታወቀ፡፡
ባሕር ዳር፡ ሐምሌ 20/2012 ዓ.ም (አብመድ) ቀጣይ በሚፈለገው ደረጃ ለመጠቀም እና የአፈጻጸም ደረጃውን ለማሳደግ በትኩረት እንደሚሠራም የቢሮው ኃላፊ ብዙአየሁ ቢያዝን አስታውቀዋል፡፡ዘመናዊ የታክስ አስተዳደር ሥርዓት የግብር ከፋዮችን እንግልት፣ መጭበርበር እና የጊዜ ብክነት እንደሚያስቀር ይታመናል፡፡ የገቢ ሰብሳቢ ተቋማትን አሠራር በማዘመንም ጥራት ያለው የመረጃ አደረጃጀት እና ቀልጣፋ አገልግሎት እንዲሰጡ ያስችላል፡፡በአማራ ክልል የታክስ አሰባሰብ ተግባራቱን ለማዘመን የአሠራር ሥርዓቱ እየተተገበረ እንደሚገኝ ነው ቢሮ ኃላፊዋ ወይዘሮ ብዙአየሁ የተናገሩት፡፡ በተለይም የደረጃ ሀ እና ለ ግብር ከፋዮች በዘመናዊ የታክስ አስተዳደር ሥርዓት እንዲካተቱ ግዴታ ተጥሎባቸዋል፡፡ በባሕር ዳር ከተማ አስተዳደር ደግሞ ከሊዝ ጋር ተያይዞ የሚፈጠሩ የማጭበርበር ተግባራትን መከታተልና ማስቀረት የሚያስችል፤ የተቀላጠፈ የግብር ከፋዮች መረጃ መከታተያ አዲስ አሠራር ተጀምሯል፡፡